Review of the Financial Guidelines for the five-year period 2012 – 2017

o petletnem pregledu večletnih finančnih smernic za upravljanje sredstev ESPJ v likvidaciji in po končani likvidaciji za upravljanje sredstev Raziskovalnega sklada za premog in jeklo

Uvod

Po izteku veljavnosti Pogodbe o ESPJ leta 2002 so se države članice odločile, da sredstva in obveznosti prenesejo na Evropsko skupnost (zdaj EU), a da jih ločijo od splošnega proračuna (protokol o finančnih posledicah izteka Pogodbe o ESPJ, ki je priložen Pogodbi iz Nice). Komisija je odgovorna za pravilno likvidacijo obveznosti in za naložbe obstoječih sredstev na kapitalskih trgih, da bi se prek raziskovalnega sklada za premog in jeklo (RSPJ) ustvarjali prihodki za financiranje raziskav v sektorju premoga in jekla. Po končanem postopku likvidacije (trajal naj bi do leta 2027) se bodo ta sredstva imenovala „sredstva Raziskovalnega sklada za premog in jeklo“.

Svet je 1. februarja 2003 sprejel tri odločbe, potrebne za izvajanje Protokola, tj. splošno odločbo (2003/76/ES) ter odločbi o določitvi smernic za upravljanje sredstev (2003/77/ES) in za raziskovalni program RSPJ (2003/78/ES, nadomeščena z Odločbo 2008/376/ES) .

V skladu s členom 2 Odločbe Sveta 2003/77/ES Komisija vsakih pet let ponovno oceni delovanje in učinkovitost finančnih smernic za upravljanje sredstev ESPJ v likvidaciji (v nadaljnjem besedilu: „finančne smernice“) in po potrebi predlaga spremembe. Komisija je o zadnji oceni poročala leta 2012 in pri tem ni predlagala sprememb. Zdaj je čas za naslednje petletno poročilo.

Pregled finančnih smernic za petletno obdobje 2012–2017

V skladu z Odločbo Sveta 2003/77/ES, kakor je bila spremenjena z Odločbo Sveta 2008/750/ES, Komisija upravlja sredstva ESPJ v likvidaciji, da „zagotavlja, da je po potrebi vedno na voljo njihova zadostna količina, pri čemer pa je treba dolgoročno še vedno poskrbeti za čim večjo donosnost ob visoki stopnji varnosti in stabilnosti“ (točka 3 Priloge k Odločbi Sveta 2003/77/ES).

Glede na te cilje so finančne smernice sprva med petletnim obdobjem 2012–2017 dajale dobre rezultate. Vendar se zdi, da so zaradi dolgotrajnih razmer z nizkimi obrestnimi merami postale preveč restriktivne, da bi zagotavljale učinkovito osnovo za preudarno upravljanje sredstev, ki bi prinašalo zadovoljiv donos. Glede na to se zdi primerno razširiti spekter upravičenih naložb in tako omogočiti razpršitev portfelja. To bi glede na pretekle podatke lahko dolgoročno povečalo pričakovani donos, čeprav – zlasti na kratki in srednji rok – ni mogoče jamčiti, da bo izboljšalo opaženi donos.

Razmere na trgu so bile vse od leta 2012 zelo zahtevne, saj so na trgih euroobveznic prevladovali nizki donosi, predvsem zaradi nizke gospodarske rasti in nizke inflacije. Spodbujevalna denarna politika ECB, zlasti njeni programi nakupa obveznic, ki se izvajajo od leta 2015, so ta trend še okrepili. Zato so donosi zdaj dosegli rekordno nizke ali celo negativne ravni. Tudi politična negotovost je vplivala na finančne trge in povzročila več primerov pretresov in nestabilnosti. Nedavna primera sta grška kriza in referendum o članstvu Združenega kraljestva v EU.

Glede na vse to so rezultati od zadnjega pregleda iz leta 2012 pozitivni: zneski so bili izplačani, kakor in kadar je GD RTD zahteval, poleg tega pa je bil donos portfelja glede na tržne razmere in konservativne naložbene smernice zadovoljiv. Natančneje, v obdobju od 1. julija 2012 do 31. decembra 2016 je portfelj zagotovil skupni donos +8,3 %. Več podrobnosti je na voljo v letnih poročilih ESPJ in v prilogi k poročilu, kjer je predstavljena tudi sestava portfelja iz decembra 2016 (glej tudi Prilogo I k temu poročilu).

Velikost portfelja se je v tem petletnem obdobju nekoliko zmanjšala, saj skupni donos in novi prejeti prispevki niso nadomestili kumulativnih odlivov v višini 216,4 milijona EUR, ki so bili izplačani GD RTD in uporabljeni za financiranje raziskav v sektorjih, povezanih s premogovništvom in jeklarsko industrijo. Na splošno je skupna tržna vrednost portfelja na dan 31. decembra 2016 znašala 1,69 milijarde EUR v primerjavi z 1,74 milijarde EUR na dan 30. junija 2012, torej se je vrednost zmanjšala za približno 2,8 %.

Kljub relativni uspešnosti portfelja ESPJ v primerjavi z ustreznimi referenčnimi merili se dohodki, dodeljeni financiranju raziskovalnih projektov za premog in jeklo, v zadnjih letih zmanjšujejo. To je predvsem zaradi nizkih obrestnih mer. To je znatno znižalo donose in negativno vplivalo na prihodke iz portfelja, ki bi lahko bili na voljo za Raziskovalni sklad za premog in jeklo.

Razlogi za spremembe in predlogi v zvezi s finančnimi smernicami

Ozadje